ยันกนง.ไม่ขยับ เร่งช็อปเงินฝากจ่ายดอกเบี้ยสูง
ธนาคารส่งสัญญาณลูกค้าเงินฝาก มีโอกาสช็อปผลิตภัณฑ์เงินฝากพิเศษดอกเบี้ยสูง หลังสภาพคล่องตึงตัว แม้ กนง.จะคงดอกเบี้ย
12 มิ.ย. 2555

ธนาคารส่งสัญญาณลูกค้าเงินฝาก มีโอกาสช็อปผลิตภัณฑ์เงินฝากพิเศษดอกเบี้ยสูง หลังสภาพคล่องตึงตัว แม้ กนง.จะคงดอกเบี้ย 
นายจงรัก บุญชยานุรักษ์ รองกรรมการผู้จัดการ ธนาคารกสิกรไทย กล่าวว่า ธนาคารแห่งประเทศไทย (ธปท.) จะคงอัตราดอกเบี้ยนโยบายในการประชุมคณะกรรมการนโยบายการเงิน (กนง.) ไว้ที่ 3% แต่แม้ว่า ธปท.จะคงดอกเบี้ย ก็เชื่อว่าจะเห็นธนาคารพาณิชย์ออกผลิตภัณฑ์เงินฝากพิเศษต่อเนื่อง เพราะสภาพคล่องในระบบเริ่มตึงตัว ธนาคารจึงต้องหาเงินฝากให้สอดคล้องกับการปล่อยสินเชื่อ
นายจงรัก กล่าวว่า ยอมรับว่าสภาพ คล่องของธนาคารเริ่มลดลง ขณะที่ทิศทางสภาพคล่องของหลายธนาคารก็ลดลงคล้ายกัน
นายตรรก บุนนาค ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า คาดว่า ธปท.จะคงอัตราดอกเบี้ยในการประชุมที่จะถึงนี้ แต่ผู้ฝากเงินก็ยังมีช่องทางหาเงินฝากดอกเบี้ยสูงจากผลิตภัณฑ์เงินฝากดอกเบี้ยสูง ที่จะเห็นธนาคารพาณิชย์ออกมาอยู่ เนื่องจากสภาพคล่องเริ่มลดลง ทำให้ธนาคารพาณิชย์ต้องมีการออกผลิตภัณฑ์เงินฝากมาแข่งกันในตลาด
นายตรรก กล่าวว่า ยังมีโอกาสดอกเบี้ยจะปรับขึ้นในครึ่งปีหลัง จากความเสี่ยงของเงินเฟ้อ โดยมีโอกาสที่ดอกเบี้ยจะปรับขึ้นได้อีก 0.25% ในช่วงที่เหลือของปี 
ด้านศูนย์วิเคราะห์เศรษฐกิจธนาคารทหารไทย คาดว่า กนง.จะยังคงอัตราดอกเบี้ยนโยบาย 3%